Predkladacia správa

Uznesením vlády SR č. 646/2006 bola dňa 26. júla 2006 schválená „Stratégia prechodu z analógového na digitálne pozemské televízne vysielanie v SR“. V bode B.1. uznesenia bola ministrovi dopravy, pôšt a telekomunikácií uložená úloha v termíne do 31. decembra 2007 predložiť na rokovanie vlády priebežné vyhodnotenie plnenia Stratégie prechodu z analógového na digitálne pozemské televízne vysielanie v SR.

Slovenská republika prijala výzvu Európskej komisie zabezpečiť plynulý prechod na digitálne vysielanie tak, aby bolo možné opustiť analógové televízne vysielanie v terestriálnom prostredí do roku 2012. Dosiahnutie dynamického naštartovania tohto procesu je taktiež vyjadrené v Programovom vyhlásení vlády SR.

Stratégia prechodu z analógového na digitálne pozemské televízne vysielanie v SR popisuje hlavné ciele a zásady prechodu, formuluje úlohu štátu a príslušných orgánov štátnej správy pri vytváraní podmienok prechodu, obsahuje posúdenie existujúcej situácie v televíznom vysielaní na Slovensku a stanovuje potrebné kroky a postupy, vedúce k začatiu pravidelného pozemského digitálneho televízneho vysielania a ukončeniu pozemského analógového televízneho vysielania v roku 2012. 

Stratégia prechodu z analógového na digitálne pozemské televízne vysielanie v SR zohľadňuje požiadavku na celoplošnú dostupnosť digitálneho pozemského vysielania minimálne v rozsahu súčasných programov vrátane vidieckych a odľahlejších oblastí.

Zámerom predkladaného materiálu je komplexné hodnotenie plnenia kľúčových úloh vyplývajúcich zo Stratégie prechodu z analógového na digitálne pozemské televízne vysielanie v SR.

Predkladaný materiál nemá finančný, ekonomický, environmentálny vplyv, ani vplyv na zamestnanosť a podnikateľské prostredie.